作者：陈人杰
词牌/韵律：沁园春

paragraphs: 太岁茫茫，犹有归时，我胡不归。
为桂枝关约，十年阙下，梅花梦想，半夜天涯。
婪尾三杯，胶牙一标，节物依然心事非。
长安市，只喧喧箫鼓，催老男儿。
篝灯自理征衣。
正历乱愁肠千万丝。
想椒盘寂寞，空传旧颂，桃符冷落，谁撰新诗。
世事乾忙，人生寡遂，何限春风抛路歧。
身安处，且开眉一笑，何以家为。